b'\n_START_ARTICLE_\nCentral Tejo (conjunt arquitect\xc3\xb2nic)\n_START_SECTION_\nPrimitiva Central Tejo\n_START_PARAGRAPH_\nAnteriorment a l\'actual conjunt industrial, va existir una petita "f\xc3\xa0brica de llum", la primitiva Central Tejo, a la que popularment se l\'anomen\xc3\xa0 Central da Junqueira per estar-hi junt al carrer de la Junqueira, i de la qual no persisteix res. Va ser un edifici constru\xc3\xaft en 1909, basat en el projecte enginyer de Lucien Neu i executat per la signatura Vieillard & Touzet, amb una est\xc3\xa8tica clarament modernista i una decoraci\xc3\xb3 localitzada, principalment, en les seues fa\xc3\xa7anes nord-sud, on s\'adossaven tres naus industrials pel costat occidental que allotjaven les calderes. De l\'antiga central destacaven les dues esveltes xemeneies, una realitzada en ma\xc3\xb3 i l\'altra en ferro amb forma c\xc3\xb2nica inversa, que sobresortia de tot el conjunt._NEWLINE_Les fa\xc3\xa7anes nord-sud de la nau principal, on se situaven els generadors, estaven decorades amb semblan\xc3\xa7a al modernisme provinent de l\'arquitectura del ferro, com estacions de ferrocarril o mercats, instal\xc2\xb7lat en Portugal feia poc temps. Tenien una estructura de tres carrers separats per pilastres, petits frisos dentats recorrent-les horitzontalment i un gran front\xc3\xb3 trencat que les culminava._NEWLINE_Els carrers laterals tenien dues obertures sent, la inferior, amb llindar, i el superior amb arc rebaixat. El cos central, de major envergadura que els laterals, destacava per la seua gran obertura que recorria la fa\xc3\xa7ana de baix cap a dalt endinsant-se en el front\xc3\xb3 obligant-lo a sobreal\xc3\xa7ar-se. En l\'arrab\xc3\xa0 de l\'arc de mig punt, gravat sobre rajola de Val\xc3\xa8ncia, es podia apreciar la llegenda: "1909 / C\xc2\xaas Reunidas Gaz e Electricidade / Esta\xc3\xa7\xc3\xa3o El\xc3\xa9ctrica Central Tejo"._NEWLINE_De finals de segle XIX, s\xc3\xb3n les naus industrials de l\'antiga refinaria de sucre situada junt a la central, propietat de l\'antiga Companhia de A\xc3\xa7\xc3\xbacar de Mo\xc3\xa7ambique, les quales foren adquirides arran la demolici\xc3\xb3 de la primitiva Central Tejo. Es tracta d\'una petita f\xc3\xa0brica sense gran ornamentaci\xc3\xb3 per\xc3\xb2 amb una forma molt caracter\xc3\xadstica. Est\xc3\xa0 composta per dues naus longitudinals, cobertes de forma serrada i una esp\xc3\xa8cie de torre central, on es realitzava la major part del proc\xc3\xa9s de cristal\xc2\xb7litzaci\xc3\xb3, i quatre naus longitudinals en la part occidental cobertes a dues aig\xc3\xbces. Totes les obertures estan protegides per motllures realitzades amb ma\xc3\xb3 i tenen un remat d\'arc rebaixat.\n_START_SECTION_\nFase de Baixa Pressi\xc3\xb3\n_START_PARAGRAPH_\nLes naus de Baixa Pressi\xc3\xb3 comen\xc3\xa7aren a construir-se a mitjan d\xc3\xa8cada de 1910, tot i que fins a 1930 anaren realitzant-se diverses ampliacions, en un context marcat pel modernisme (anomenat en Portugal Arte Nova), aquestes naus de la central es construiran est\xc3\xa8ticament seguint els seus par\xc3\xa0metres. La seua estructura est\xc3\xa0 realitzada amb una arquitectura del ferro amb revestiment del caracter\xc3\xadstic ma\xc3\xb3 que continuar\xc3\xa0, tamb\xc3\xa9, en l\'edifici d\'alta pressi\xc3\xb3._NEWLINE_L\'antiga Sala de Calderes s\xc3\xb3n quatre naus industrials, tres d\'elles de la mateixa mida i una de m\xc3\xa9s gran, cobertes a dues aig\xc3\xbces, que creen un \xc3\xbanic espai di\xc3\xa0fan al seu interior; alhora, dues naus disposades transversalment en la part de llevant segueixen la mateixa est\xc3\xa8tica modernista, tot i que l\'edifici de la subestaci\xc3\xb3 i despatxos, el m\xc3\xa9s allunyat, no t\xc3\xa9 el cobriment a dues aig\xc3\xbces._NEWLINE_Les fa\xc3\xa7anes curtes destaquen per les seues grans obertures verticals rematades amb arc de mig punt i motllura; sobre d\'elles, una mena de front\xc3\xb3 amb el remat sobreal\xc3\xa7at i amb llindar que tanca l\'espai. A sota de tot, un basament llis que no deixa entreveure el ma\xc3\xb3 i motllures d\'un arc rebaixat simulant obertures (algunes ho s\xc3\xb3n), "suporta" la resta de la fa\xc3\xa7ana. _NEWLINE_Per la seua banda, les fa\xc3\xa7anes de la Sala de M\xc3\xa0quines mereixen una atenci\xc3\xb3 especial; s\xc3\xb3n les que presenten majors aspectes modernistes i m\xc3\xa9s motius decoratius, com ja va oc\xc3\xb3rrer a la primitiva Central Tejo i a la majoria de central de l\'\xc3\xa8poca (tal vegada per ser el cor productiu d\'aquestes), sense deixar de seguir l\'est\xc3\xa8tica de la resta del conjunt. _NEWLINE_El seu basament ja presenta algunes difer\xc3\xa8ncies. T\xc3\xa9 una decoraci\xc3\xb3 de carreus simulats, estant els de sota sense desbastar; a m\xc3\xa9s, adem\xc3\xa1s, a la dovella central de cada oberta es troba una clau. Ja al pis de ma\xc3\xb3, tamb\xc3\xa9 s\'hi mostren les tres grans finestrals amb arcs de mig punt per\xc3\xb2 aqu\xc3\xad, la central, \xc3\xa9s de mida m\xc3\xa9s gran i una motllura correguda que travessa tota la fa\xc3\xa7ana fins a les laterals, tenint una clau a la c\xc3\xbaspide dels arcs. El remat, tamb\xc3\xa9 format per un front\xc3\xb3 trencat, mostra unes motllures decoratives realitzades amb maons a manera d\'arquets llombards. Els extrems de la fa\xc3\xa7ana s\xc3\xb3n fets a trav\xc3\xa9s d\'unes pilastres que neixen del basament i s\'alcen fins al front\xc3\xb3, recordant dos petites torres de les fa\xc3\xa7anes eclesi\xc3\xa0stiques._NEWLINE_Les fa\xc3\xa7anes longitudinals mostren una composici\xc3\xb3 harm\xc3\xb2nica amb una divisi\xc3\xb3 de tres carrers separats per grans pilastres; en cada carrer s\'introdueixen tres finestres verticals ornamentades amb una motllura correguda que travessa tot el lateral. Sobre aquest cos de finestres verticals hi ha una mena de fris amb tres finestres quadrades.\n_START_SECTION_\nFase d\'Alta Pressi\xc3\xb3\n_START_PARAGRAPH_\nEn l\'Edifici d\'Alta Pressi\xc3\xb3 els motius decoratius s\xc3\xb3n ben diferents al de la baixa pressi\xc3\xb3, amb influ\xc3\xa8ncies classicistes, guanyant en altura i monumentalitat; aix\xc3\xb2 no obstant, respecta la mateixa est\xc3\xa8tica de revestiment amb la utilitzaci\xc3\xb3 del ma\xc3\xb3 en tot el seu conjunt. A m\xc3\xa9s, cap a l\'interior, igual que ocorre en la sala de calderes de baixa pressi\xc3\xb3, el pis que divideix els cinzeiros de les calderes estan cobertes amb petites voltes paral\xc2\xb7leles de mig punt amb l\'\xc3\xbanica difer\xc3\xa8ncia que, en la baixa pressi\xc3\xb3 es realitzaren amb ma\xc3\xb3 i, en l\'alta, amb formig\xc3\xb3 armat._NEWLINE_L\'edifici fou constru\xc3\xaft en la d\xc3\xa8cada dels \'40, amb una visi\xc3\xb3 cap al passat, a les influ\xc3\xa8ncies cl\xc3\xa0ssiques dels palaus renaixentistes, fidel reflex de l\'\xc3\xa8poca en qu\xc3\xa8 fou constru\xc3\xafda, dintre d\'un context autoritari que vivia aleshores Portugal._NEWLINE_La seua estructura \xc3\xa9s una aut\xc3\xa8ntica obra d\'enginyeria, es tracta d\'una obra \xc3\xbanica en Lisboa d\'arquitectura del ferro que suporta no sols el revestiment de ma\xc3\xb3, sin\xc3\xb3 tamb\xc3\xa9 les calderes, les xemeneies i el dip\xc3\xb2sit d\'aigua situat en la c\xc3\xbaspide. Est\xc3\xa8ticament, la fa\xc3\xa7ana segueix els models d\'un palau del renaixement o, el que b\xc3\xa9 a ser el mateix: basa, pilastra i entaulament. El cos principal est\xc3\xa0 organitzat a base de grans finestrals verticals amb arc de mig punt, clau central i motllura correguda arreu la fa\xc3\xa7ana; entre ells, s\'hi troben grans pilastres que abracen tota la fa\xc3\xa7ana, des del basament fins a l\'entaulament, travessant-hi tots tres cossos._NEWLINE_L\'entaulament superior hi t\xc3\xa9 dos frisos independents, l\'inferior est\xc3\xa0 ornamentat amb cassetons cecs emmarcats en motllures i, el superior, respon a la mateixa organitzaci\xc3\xb3 tot i que amb finestres. A la part m\xc3\xa9s propera a l\'edifici de baixa pressi\xc3\xb3, una petita torre sobresurt entre la fa\xc3\xa7ana i, finalment, ja al\xc3\xa7ant-se sobre tota resta, s\'hi troben les quatre ximeneies de les calderes d\'alta pressi\xc3\xb3, on es pot observar la seua gran altura i, en la seua bassa, tot el mecanisme d\'alliberament i aprofitament d\'aire._NEWLINE_Aix\xc3\xad, des de qualsevol punt de vista i, si m\xc3\xa9s no, des de l\'aconseguida a la vora del Tajo, el conjunt de la Central Tejo s\'al\xc3\xa7a sobre qualsevol altre edifici del voltant degut, no sols a la seua monumentalitat i grand\xc3\xa0ria, sin\xc3\xb3 tamb\xc3\xa9 a la seua est\xc3\xa8tica ornamental amb maons que fa creure, dif\xc3\xadcilment, que all\xc3\xb2 era una f\xc3\xa0brica que produ\xc3\xafa electricitat.'